Anže Kopitar

Anže Kopitar (* 24. august 1987, Jesenice, Slovinsko) je slovinský hokejový útočník. V súčasnosti je kapitánom klubu NHL Los Angeles Kings.

Klubový hokej 

Od sezóny 2004/2005 pôsobil vo Švédsku v tíme Södertälje SK, najskôr v juniorských kategóriach a následne aj v prvom tíme. V roku 2005 ho draftoval v 1. kole z celkového 11. miesta klub NHL – Los Angeles Kings. V septembri 2005 podpísal s Kings nováčikovský kontrakt , no aj nasledujúcu sezónu 2005/2006 strávil vo Švédsku. Svoj prvý zápas v NHL odohral v sezóne 2006/2007, keď 6. októbra 2006 v Anaheime strelil dva góly a stal sa tak vôbec prvým slovinským hokejistom v histórii, ktorý v tejto súťaži nastúpil. Pred sezónou 2008/2009, 11. októbra 2008, podpísal s tímom Los Angeles Kings novú sedemročnú zmluvu, platnú do konca sezóny 2015/2016. V sezóne 2011/2012 dopomohol Kings k zisku Stanleyho pohára, ktorý získal tím prvýkrát vo svojej histórii a zároveň sa stal prvým Slovincom, ktorý tento pohár vyhral. 

V čase lock-outu v NHL v sezóne 2012/2013 pôsobil v druhej najvyššej švédskej súťaži v tíme Mora IK.

V sezóne 2013/2014 sa s Kings opäť tešil zo zisku Stanleyho pohára. Počas sezóny 2015/2016 podpísal s Los Angeles Kings novú osemročnú zmluvu v hodnote 80 miliónov dolárov, ktorá sa skončí až po sezóne 2023/2024. 

V júni 2016 sa stal novým kapitánom Kings. V tomto roku získal zároveň Lady Byng Memorial Trophy a svoju prvú Trofej Franka J. Selkeho.

1. apríla 2019 odohral svoj 1000. zápas v NHL.

Klubové štatistiky

Reprezentácia 

Slovinsko reprezentoval na majstrovstvách sveta v juniorských kategóriach do 18 rokov (2003, 2004, 2005) a v kategórii do 20 rokov (2004, 2005, 2006). V seniorskej kategórii na majstrovstvách sveta 2005, 2006, 2007 (prvá divízia), 2008 a 2015. Zúčastnil sa aj ZOH 2014.

V roku 2016 bol na Svetovom pohári  kapitánom Tímu Európy.

Referencie

Iné projekty

Externé odkazy 
Oficiálna webstránka

Zdroj 

Slovinskí hokejisti
Slovinskí olympionici
Hráči Los Angeles Kings
Hráči Södertälje SK
Hráči Mora IK
Hokejisti draftovaní klubom Los Angeles Kings
Účastníci MS v hokeji 2006
Účastníci MS v hokeji 2008
Účastníci MS v hokeji 2015
Víťazi Stanleyho pohára